Aké lieky proti bolesti (ide o bolesti chrbta) možno kombinovať s užívaním Vidonormu (na zníženie krvného tlaku) a Escitalopramu?
Rád by som sa opýtal, aké lieky proti bolesti chrbta neoplyvnújú krvný tlak, keďže sa už berie liek na zníženie krvného tlaku, konkrétne Vidonorm, a tiež ktoré by nemali negatívnu interakciu s liekom Escitalopram.
Dobrý deň,
ďakujeme za Vašu otázku.
Bez ovplyvnenia účinku lieku na liečbu krvného tlaku Vidonorm je spomedzi voľnopredajných liekov od bolesti vhodné podávať liek s obsahom paracetamolu (Paracetamol, Paralen, Panadol novum..). Vzájomná kombinácia paracetamolu s Escitalopramom však môže viesť ku zvýšenému účinku paracetamolu, vrátane jeho vedľajších účinkov. Paracetamol je účinný pri bolestiach rôzneho pôvodu, napr. pri bolestiach hlavy, zubov, pri bolestivej menštruácii, bolesti hrdla a bolesti pohybového ústrojenstva nezápalového pôvodu.
Medzi voľnopredajnými liekmi zo skupiny nesteroidových protizápalových liekov (s obsahom účinných látok ibuprofén, diklofenak, naproxén) bola pozorovaná klinicky stredne závažná interakcia medzi liekmi Vidonorm aj Escitalopram.
Z toho dôvodu je v prípade nedostatočného účinku lieku s obsahom paracetamolu vhodné lekárske vyšetrenie.
Prajem skorú úľavu od ťažkostí.
S pozdravom
PharmDr. Veronika Kiabová